GRADIVO ZA MEDIJE

Po motivih romana Raya Bradburyja Fahrenheit 451

**Il fuoco era la cura / Zdravilni ogenj**

Teatro Metastasio di Prato, Sotterraneo, Piccolo Teatro di Milano – Teatro d’Europa, Emilia Romagna Teatro ERT/Teatro Nazionale (IT)

Avtorji zasnove in režiserji **Sara Bonaventura, Claudio Cirri, Daniele Villa**

Avtor besedila **Daniele Villa**

Oblikovalec svetlobe **Marco Santambrogio**

Kostumograf **Ettore Lombardi**

Oblikovalec zvoka **Simone Arganini**

Koreograf **Giulio Santolini**

Oblikovalka rekvizitov **Eva Sgrò**

Tehnični koordinator **Marco Serafino Cecchi**

Tehnična asistentka **Giulia Giardi**

Vodja tehnike **Massimiliano Fierli**

Vodja gostovanja **Luisa Bosi**

Premiera 9. 4. 2024, Teatro Fabbricone, Prato (IT)

Predstava traja 1 uro 25 minut in nima odmora.

Zasedba **Flavia Comi, Davide Fasano, Fabio Mascagni, Radu Murarasu, Cristiana Tramparulo**

**»Ni treba zažgati knjig, da bi uničili kulturo. Dovolj je, da ljudje nehajo brati.«**

(Ray Bradbury)

Roman *Fahrenheit 451* Raya Bradburyja opisuje distopično prihodnost, v kateri je branje prepovedano, zasloni, ki nikoli ne ugasnejo, pa ljudem odtujujejo prosti čas, medtem ko razmišljanje povzroča fizično nelagodje. Paradoksalno gasilska služba ni več namenjena gašenju požarov, temveč zažiganju knjig in – če je treba – njihovih lastnikov. Knjiga, ki je izšla pred dobrimi 70 leti (1953), dogajanje postavi v prihodnost, v 20. leta – kar pomeni v današnji čas. Toda vi ste v 21. stoletju in berete ta tekst – je bil torej Bradbury v zmoti? Odvisno od tega, kako razumemo distopijo: kot prerokbo prihodnosti, ki se prej ali slej potrdi ali ovrže, ali kot opozorilo o sedanjosti, ki se nenehno obnavlja?

*Zdravilni ogenj* prehaja skozi roman *Fahrenheit 451*, ga svobodno reinterpretira, konzumira, kot to počnemo z ljubljeno knjigo, prebrano že tisočkrat in odvlečeno na tisoč krajev, umazano, pozabljeno in znova najdeno, medtem ko ovitek bledi, papir razpada, strani pa so polne zapiskov, listkov, kazal in spominov. Pet performerjev sledi zgodbi romana, se poistoveti z liki, se premika vodoravno, kartira slepe pege – tiste stvari, ki jih Bradbury ne pojasni ali zamolči – in ustvarja vzporedne pripovedne niti, teoretske digresije in kronike vmesnega časa med našo sedanjostjo in protikulturno prihodnostjo, v kateri nas poneumljanje odrešuje bremena kompleksnega mišljenja.

Če je bil Bradbury le za nekaj let prehiter – če se *Fahrenheit 451* res zgodi – kaj bomo storili?

**kritike**

»Sotterraneo se v resnici poglablja v usodo naših skupnosti, ki jih kompromitirajo kulturne vojne ter stari in novi avtoritarizmi, pri čemer si izposoja iz *Fahrenheit 451* fikcijsko moč distopične prihodnosti, prihodnosti, iz katere so bile izgnane knjige – in z njimi sama kultura. […] Nitke besedilne tkanine se prepletajo in medsebojno prežemajo, slike iz *Fahrenheit 451* pa se preoblikujejo v filozofska vprašanja in antropološke uvide […] pa tudi v izpovedi skupine igralcev, ki se zberejo v ne tako neverjetni prihodnosti. Kot v romanu poglavja, zapisana v podnapisih, projiciranih na dveh zaslonih, zamejujejo kronološki obseg dela, ki prečka čase in epohe ter jih zgosti v neposrednost gledališkega dejstva – gledališča – ki je večno starodavno: prastaro kot pripovedi iz preteklosti, izrečeno v temi, ki jo razsvetljuje ogenj, in danes pozabljeno kot nekaj staromodnega, razvada, ki se ji je treba odpovedati, slaba navada, ki smo jo na srečo premagali.«

**– Alessandro Iachino, *Doppiozero***

»Najbolj pretresljivo pri predstavi *Il fuoco era la cura* je morda njeno silovito sporočilo – čeprav ga je morda nemogoče izreči – in to je drža, s katero prebivalstvo sprejme prepoved knjig in pisanja: z olajšanjem. Pogrešamo knjige, da, tako kot pogrešamo gledališče – in nekateri polzakoniti dokazi, ki nas na to spominjajo, so ogenj, ki še vedno gori, kljubuje stanju stvari. A bivanje v svetu brez sovražnega govora, brez kulturnih sporov, ki so bolj plemenski kot vsebinski, brez nenehnega onesnaževanja resničnosti z javnim jezikom … no, to sprejmemo z grozljivim »končno«. […] Koliko avtoritarnih preobratov v zgodovini se je začelo z »končno«? Zavedati se tega, obenem pa čutiti empatijo do tega stanja, je morda najstrašnejše, najbolj strupeno darilo, ki ga Sotterraneo – ena najinteligentnejših skupin sodobne gledališke scene – podarja svojemu občinstvu s to predstavo.«

**– Graziano Graziani, *Stati d’Eccezione***

»Če bi živeli v državi, ki zna prepoznati odličnost, bi Sotterraneo analizirali v nacionalnih in mednarodnih kulturnih kontekstih, jih ne le uprizarjali povsod, temveč tudi obravnavali – v časopisih, na televiziji, radiu in spletu – skupaj z izidi velikih literarnih del, velikih filmov, za katere menimo, da bodo zaznamovali zgodovino filma. Skupina bi bila del razprav, ker z brezhibno jasnostjo in prefinjeno kakovostjo govori nekaj pomembnega o sodobnosti.«

**– Simone Nebbia, *Teatro e Critica***

»Dotik skupine Sotterraneo, o katerem govorim, je ravno to: znajo izraziti svoje uvide o svetu z intenzivno rabo, mešanjem in celo zlorabo podob in jezikov, ki jih proizvaja kulturni sistem in industrija. To počnejo na očarljiv način – tako, da skoraj naredijo zlo zapeljivo – a tudi intelektualno pošteno. […] Bolj kot smeh nas prevzame njihova bistroumnost, inteligentna konstrukcija, pogled na to, kaj gledališče še vedno lahko naredi, da pripoveduje o času, v katerem živimo. […] V sebi čutim izjemno ostro čustvo, ki postaja vsak dan močnejše. To je dragulj.«

**– Renzo Francabandera in Matteo Brighenti, *Pac Paneacquaculture***

»*Il fuoco era la cura* je izobražena predstava, vendar ne vzvišena; delo je lahkotno v tonu, a sega globoko v gledalca; je potovanje v prihodnost, ki preveč spominja na našo sedanjost; je opozorilni klic za vse nas.«

**– Nicola Arrigoni, *Sipario***

»Živimo v času, ko je Bradbury postal vintage, prazgodovinski. In z drugačno zavestjo ponovno prehodimo Antropocen, zaznamovan z vse slabšim mišljenjem človeštva. In tam se vse sestavi, ko padamo proti vedno bolj grozečim prihodnostim […] Sotterraneo so popolni – in nikoli pomirjujoči.«

**– Rodolfo di Giammarco, *La Falena***

»Kaj če po tem, ko se je 20. stoletje borilo za demokratizacijo znanja, v 21. stoletju demokratična baza sklene, da jo znanje (knjige, kultura, izobrazba) pravzaprav ne zanima? […] *Il fuoco era la cura* je odličen primer gledališkega obreda, slavljenega skozi svojo dekonstruirano zasnovo. Med grenkobo (verjamemo, da bo ogenj–avtoritarnost predstavljal rešitev za nekaj, kar je že bilo bolno, tudi za tisto, kar smo imeli za pravično) in upanjem v krhek, mesijanski veter Zgodovine, ki napreduje skozi ‘sunke’ (na koncu se na zaslonu nizajo datumi znamenitih sežigov knjig – od kitajskega cesarja do današnjih primerov sežiga Korana ter ‘cancel culture’ besa z desnice in levice), ostaja odprta možnost.«

**– Mario de Santis, *Huffington Post***

**predstavitev**

Gledališka skupina Sotterraneo je začela delovati kot raziskovalni kolektiv leta 2005 v Firencah. Skupino sestavljajo dolgoletni člani ter krog sodelavcev, katerih število se spreminja glede na posamezen projekt. Cilj tega delovnega kolektiva je raziskovanje jezikovnih možnosti gledališča – prostora, ki ga zaznamujeta telesni in intelektualni čas, obenem starodaven in brezupno sodoben. Sotterraneo rad eksperimentira z različnimi formati in ustvarja večplastna ter presečna dela v iskanju forme in vsebine. Njihovi projekti segajo od frontalnih predstav do prostorsko specifičnih uprizoritev, s poudarkom na protislovjih in temnih plateh sodobnosti. Njihov avant-pop pristop skuša pripovedovati o našem času ob uravnotežanju med kolektivno domišljijo in najbolj nekonvencionalnim mišljenjem. V tem kontekstu je oder prostor oblikovanja državljanstva ter vsakdanjih kulturnih gest, ki preizkušajo kritično zavest občinstva. Navsezadnje je občinstvo glavni sogovornik skupine in srce vseh njihovih projektov.

Sotterraneo so prejeli nekatera najpomembnejša nacionalna in mednarodna gledališka priznanja: nagrado Lo Straniero in posebno nagrado Ubu leta 2009, nagrado Hystrio Castel dei Mondi leta 2010, srebrni lovorjev venec za *Dies irae* na sarajevskem festivalu MESS leta 2011, nagrado Eolo za najboljšo novo stvaritev za otroke za predstavo *Republika otrok* ter nagradi ACT in BE FESTIVAL za predstavo *Homo ridens* na festivalu v Birminghamu leta 2012. Leta 2016 so prejeli nagrado Best of BE Tour na festivalu BE v Birminghamu. Predstava *Overload* je prejela nagrado Ubu za najboljšo italijansko gledališko predstavo leta 2018, nagrado Scenari Pagani leta 2019, predstava *L’Angelo della Storia* pa nagrado Ubu za najboljšo italijansko gledališko predstavo leta 2022.

Skupina se je oblikovala ob delu na svojem prvem projektu z naslovom *11/10 v apneji*. Njihove predstave vključujejo: *Post-it* (2007), *The Thing 1* (2008), *Diptih o vrsti*, ki ga sestavljata *Dies irae 5 epizod o koncu vrste* (2009) in *Izvor vrst po Charlesu Darwinu* (2010), *Homo ridens* (2011), otroška predstava *Republika otrok* (2011), *Projekt Daimon*, ki vključuje *BE LEGEND!* (2013) in *BE NORMAL!* (2013), predstavo *WAR NOW!* (2014, v koprodukciji z latvijskim režiserjem Valtersom Silisom kot del evropskega projekta Shared Space), *Okoli sveta v 80 dneh* (2015), *Overload* (2017), *Shakespearology* (2019), otroško predstavo *I futurnauti* (2019), *Europeana* (2020), *Jezikovni atlas Pangee* (2021), *Angel zgodovine* (2022). Njihove predstave gostujejo po vseh večjih italijanskih mestih ter v tujini – v Španiji, Nemčiji, Franciji, Belgiji, Angliji, na Portugalskem, v Grčiji, na Nizozemskem, v Švici, Rusiji, Bosni in Hercegovini, Sloveniji, na Hrvaškem, v Čilu, na Kitajskem in v Koreji. Leta 2024 je skupina ustvarila predstavo Zdravilni *ogenj prosto po Fahrenheit 451 Raya Bradburyja*, v koprodukciji z nekaterimi najpomembnejšimi nacionalnimi institucijami: Teatro Metastasio di Prato, Piccolo Teatro di Milano, ERT – Emilia Romagna Teatro.

V tem obdobju je Sotterraneo sodeloval tudi pri številnih drugih projektih v različnih formatih, kot so kratke predstave, prostorsko specifične uprizoritve, *mise-en-espace* in drugi naročeni projekti. Leta 2012 jih je prestižni Rossinijev operni festival v Pesaru povabil k režiji opere *Gospod Bruschino* Gioachina Rossinija.

Skupina se ukvarja tudi z gledališko pedagogiko in je organizirala delavnice za Mestno občino Firence, fundacijo Fondazione Toscana Spettacolo, Centrale Fies, Amat, Irigem, Fanny & Alexander, Laboratorio Nove, Univerzo v Firencah, Teatri di Pistoia, Univerzo IUAV v Benetkah, Teatro Stabile del Veneto, Theatre of Europe (London), Italijanski kulturni inštitut (London), BE Festival (Birmingham) in Teatro La Abadía (Madrid).

Med letoma 2008 in 2009 je skupino podprl projekt ETI *Nuove Creatività*; od leta 2008 jo vsako leto podpira dežela Toskana, od leta 2015 pa jo podpira in financira tudi italijansko Ministrstvo za kulturo. Leta 2015 je skupina zmagala na razpisu Funder 35 za mlade produkcijske hiše na področju kulture.

Od leta 2007 sodelujejo v projektu Fies Factory pod okriljem Centrale Fies, od leta 2013 pa so rezidenčna skupina pri Teatri di Pistoia. Med letoma 2017 in 2020 je Sotterraneo sodelovala v evropski mreži Apap – Performing Europe 2020, med letoma 2018 in 2020 pa v evropskem projektu SHIFT KEY.

Od leta 2021 je Sotterraneo pridruženi umetnik pri Piccolo Teatro di Milano.